ΓΡΑΠΤΗ ΕΡΩΤΗΣΗ E-0667/98 υποβολή: Sir Jack Stewart-Clark (PPE) προς την Επιτροπή (10 Μαρτίου 1998)

Θέμα: Το Σύστημα Γενικευμένων Προτιμήσεων (ΣΓΠ) της ΕΕ και η είσπραξη των δασμών που οφείλουν οι εισαγωγείς μετά τον εκτελωνισμό

Το ΣΓΠ είναι ένα γενικό σύστημα εμπορικής πολιτικής που αποβλέπει στην ενίσχυση των πιο φτωχών και λιγότερο ανεπτυγμένων χωρών, επιτρέποντας την εισαγωγή προϊόντων από ορισμένες χώρες στην ΕΕ με έναν προτιμησιακό δασμολογικό συντελεστή.

Οι εισαγωγείς, προκειμένου να διεκδικήσουν τον εν λόγω προτιμησιακό συντελεστή από τις τελωνειακές αρχές των ενδιαφερομένων κρατών μελών, πρέπει να παρουσιάσουν ένα Πιστοποιητικό Προέλευσης ( Έντυπο Α) ΣΓΠ δεόντως θεωρημένο. Το Έντυπο Α εκδίδεται στις δικαιούχες χώρες από την αρμόδια κρατική αρχή και παραδίδεται στον εισαγωγέα της ΕΕ από τον εξαγωγέα της τρίτης χώρας.

Ωστόσο, στην περίπτωση των κλωστοϋφαντουργικών προϊόντων από το Μπαγκλαντές, φαίνεται πως πολλά από τα πιστοποιητικά αυτά έχουν εκδοθεί με τρόπο παράνομο ή λανθασμένο, γεγονός που τα καθιστά άκυρα. Έτσι, μια εταιρία της εκλογικής μου περιφέρειας αντιμετωπίζει τώρα το ενδεχόμενο να υποχρεωθεί να καταβάλει ένα σημαντικό ποσό σε τελωνειακούς δασμούς. Οι εν λόγω εταιρίες/εισαγωγείς δεν μπορούν να θεωρηθούν υπεύθυνες για την ανεπαρκή εφαρμογή και διαχείριση συμφωνιών που έχουν συναφθεί με την Επιτροπή.

Έχει διενεργήσει έρευνα η Επιτροπή προκειμένου να διαπιστώσει τον τρόπο με τον οποίο εκδόθηκαν αυτά τα πλαστά πιστοποιητικά;

Εάν ναι, ποιά ήταν τα πορίσματα της έρευνας;

Ποιές διατάξεις έχει εκδώσει η Επιτροπή για εταιρίες, όπως είναι αυτή της εκλογικής μου περιφέρειας, οι οποίες δέχτηκαν καλόπιστα τα εν λόγω πλαστά πιστοποιητικά;

Απάντηση του κ. Monti εξ ονόματος της Επιτροπής (2 Ιουνίου 1998)

Στο πλαίσιο κοινοτικής αποστολής διερεύνησης στο Μπαγκλαντές, που πραγματοποιήθηκε τον Νοέμβριο και Δεκέμβριο 1996 κατά την οποία διενεργήθηκαν από κοινού έρευνες με τις αρχές του Μπαγκλαντές σχετικά με την αυθεντικότητα και την κανονικότητα των πιστοποιητικών προέλευσης τύπου Α που υποβλήθηκαν στην Κοινότητα μεταξύ 1994 και 1996 για αποστολή κλωστοϋφαντουργικών προϊόντων τα οποία εισήχθησαν με το καθεστώς του Συστήματος Γενικευμένων προτιμήσεων.

Βάσει των κοινοτικών συμπερασμάτων οι αρχές του Μπαγκλαντές απέσυραν περίπου 15.000 πιστοποιητικά τύπου Α. Πρέπει επίσης να εξεταστεί κατά πόσο ήταν σωστό να χορηγηθεί προτιμησιακό καθεστώς για περίπου άλλα 10.000 πιστοποιητικά που εκδόθηκαν κατά την προαναφερόμενη περίοδο.

Οι υποχρεώσεις όλων των συμβαλλομένων μερών διατυπώνονται σαφώς στον κοινοτικό τελωνειακό κώδικα και επιβεβαιώθηκαν τακτικά από το Ευρωπαϊκό Δικαστήριο. Με πρόσφατες αποφάσεις του το Ευρωπαϊκό Δικαστήριο επικύρωσε την αρχή σύμφωνα με την οποία οι εισαγωγείς που βασίζονται στην ισχύ πιστοποιητικού προέλευσης διατρέχουν κάποιο λογικό «εμπορικό κίνδυνο» τον οποίο πρέπει και να δεχθούν.

Λόγω παρομοίων προβλημάτων κατά το παρελθόν, το Συμβούλιο είχε ζητήσει από την Επιτροπή να προτείνει η τελευταία κάποια λύση για την εκ των υστέρων είσπραξη της τελωνειακής οφειλής. Προκειμένου να υπάρξει σφαιρική αντιμετώπιση του θέματος η Επιτροπή ετοίμασε ανακοίνωση σχετικά με τη διαχείριση των συμφωνιών με προτιμησιακό δασμολογικό συντελεστή ((COM (97) 402 τελικό. )). Το ζήτημα αυτό συζητείται στην Οικονομική και Κοινωνική Επιτροπή, στο Συμβούλιο και στο Κοινοβούλιο έτσι ώστε να ληφθούν τα κατάλληλα μέτρα για την εξασφάλιση ορθής διαχείρισης και ελέγχου των εν λόγω συμφωνιών, απ'όλα τα ενδιαφερόμενα μέρη.